text: Situācija ar badmintona bumbiņām
  Badmintona inventārs nav no lētajiem, un tā ir ievērojama finansiālā slodze ģimenēm, kuru bērni nodarbojas ar šo sporta veidu. Sevišķi tas attiecas uz badmintona bumbiņām! Ja nopērc jaunu badmintona raketi, tad tā kalpos daudzus gadus, bet viens netehnisks sitiens pa spalvu bumbiņu un 3 euro vējā.
  Latvijā mačos un treniņos ierasti dominē spalvu bumbiņas, nereti pat pašas dārgākās – piemēram, Yonex Aerosensa 50, kas ir pasaules lielāko starptautisko turnīru oficiālā bumbiņa un pamatā domāta tieši profesionālajiem spēlētājiem. Kāpēc? Nu vienkārši laika gaitā tā ir iegājies un esam pārliecināti – jo dārgākas bumbiņas, jo labāk spēlējam … Lielākā problēma dēļ šīs iepotētās nepieciešamības spēlēt tieši ar spalvu bumbiņām ir tā, ka daudzu jauniešu ģimenes vienkārši šādus izdevumus nevar atļauties – spēlē tikai naudīgākie un ne vienmēr talantīgākie. Tādējādi Latvijas badmintona sistēmā pilnīgi noteikti neiekļūst vērā ņemams potenciālo sportistu skaits.
  Mana ilggadējā badmintona trenera pieredze rāda, ka badmintona treniņu procesā izmantot spalvu bumbiņas ir absolūta izšķērdība! Badmintona bumbiņas materiāls jau sen vairs nenosaka treniņu kvalitāti – to mūsdienās nosaka treneru kompetence, sportistu vēlme trenēties un citi faktori. Tas pats attiecas arī uz Latvijas mēroga badmintona turnīriem. Jebkurš badmintona inventāra TOP ražotājs piedāvā lieliskas uz neilona bāzes izgatavotas badmintona bumbiņas (Yonex MAVIS u.c.) un ne jau pludmalei tās domātas! Neilona badmintona bumbiņas paredzētas tieši treniņiem un sacensībām, un to parametri mūsdienās praktiski neatšķiras no spalvu bumbiņām. Vienkārši tās ir ievērojami izturīgākas, lētākas un ļauj jūtami (pat vairākas reizes) samazināt izmaksas, nekādi nekaitējot procesa kvalitātei. Un, vajadzības gadījumā, fiksi pārslēgties no neilona bumbiņas uz spalvu un atpakaļ būtībā nav nekāda problēma.
  Latvijā badmintona treniņa laikā, ieejot sporta zālē, mēs parasti ieraugām šādu skatu: kaut kur atrodas milzīga kaste, kas pilna ar nederīgām, bezjēgā nospēlētām badmintona spalvu bumbiņām. Grīda nosēta ar bumbiņu spalvu fragmentiem, tādējādi palielinot traumbīstamību, jo uz šīm spalvu bumbiņu atliekām sportists elementāri var paslīdēt! Šīs bumbiņas nav derīgas nekam – ne normāliem badmintona treniņiem, ne sacensībām. Tās derīgas tikai miskastei. Taču, lai arī cik tās nebūtu nodrāztas, mēs tās lietojam treniņos, jo jātaupa taču nauda. Un pat domāt nevēlamies par neilona bumbiņām, jo tā taču ir pieņemts un visi tā dara! Bet ne vienmēr “mēs kā visi” ir pareizs risinājums!
  Nopēŗciet neilona bumbiņas un vienkārši izmēģiniet treniņos! Ne velti tās ražo, piemēram, Yonex un Victor. Un jūs ātri pārliecināsieties, ka viss ir OK, ka varat ietaupīt kaudzi naudas un, ka jūsu audzēkņu rīcībā vienmēr būs kvalitatīva bumbiņa, nevis pa dīvainu trajektoriju lidojošs spalvu tūšķis …
  Pirms kāda laika apmēram pusotru mēnesi patrenējos kopā ar Latvijas TOP3 badmintonistu, kurš sporta skolā strādā par treneri. Katra treniņa ilgums 2 stundas – bez pauzēm. Apstāstīju viņam šo badmintona bumbiņu problēmu, viņš atstiepa neilona bumbiņas un sākām spēlēt. Mūsu rīcībā sākumā bija internetā pirktas Ashaway Bird3 un tās bija visai interesantas bumbiņas – pat sitiena skaņa pietuvināta spalvu bumbiņai. Šī Ashaway Bird3 bumbiņa, pie visai intensīvas spēlēšanas, mums izturēja 2 treniņus. Pēc tam izmēģinājām Yonex MAVIS 2000 – izturēja 4 treniņus!
  LBF | Valde